text: البوست هذا الي موضوعو الطلبة الي تشدو على خلفية نشاطهم السياسي يتزامن مع حجب مدونة صديقنا طارق مدونة افكار ليلة الي الواضح انو عمار ذاق ذرعا بالافكار الليلة و معاتش عندو وسع بال وهذا موش مستغرب من ناس تؤمن بالحلول الجذرية و رافضة فتح اي باب للحوار مهما كان شكلو
  الحاصل نغلقو القوس و هات نفركو رومانة هالطلبة الي انا في بالي كيما اي انسان يتمتع بمينيموم متع انسانية انو المكان الطبيعي متع طالب هو المدارج المغطاة موش متع التيرنات و انما الجامعة
  وانو تواجدهم في غرفة التحقيق و السجون هو نقطة سوداء في تاريخنا كتونسين و خاصة انو التواجد متاعهم في بوفردة مردّو نشاطهم السياسي يعني هاذي مهاش ناس تحوص بطرة و الا تبيع في الخمر خلسة في المبيت الجامعي
  و انما ناس تلمت باش طالب بحقها في السكن الجامعي تلقى روحها في السكن السجني يارسول الله ؟
  موش معقول انو عام سنا يكون عام عالمي متع شباب و في الحبوسات متاعنا عنا طلبة
  ياخي مهمش شباب هاذم
  الواضح انو الحلول الجذرية و لات سياسة فيكس و لا تراجع عنها في وجه كل من تسولو نفسو يحاول يحل فمو وينتقد
  بون بالنسبة ليا كمدون نعلن تضامني اللامشروط مع طلبة مهما كانت توجهاتهم نشا الله حتى يتبعو في ربطة كلافز مدام تحركاتهم سلميةو السلام